Nous Jehans, cuens de Bourgoigne et sires de Salins, faisons savoir à touz ces qui verront ces presantes lettres que nous havons doné et outroié es anfans que nous avons et aurons de la contesse Lore, nostre fame, en lour loiaul partie que doné lour avons de noz biens et de nous honours après nous, le fié que de nous tient messire Huedes d’Esterno, chevalier, chastelains de Monmaour, et par nostre comandemant est antrez lidiz Huedes en l’omaige à ladite Lore, contesse, nostre fame. Et est assavoir que nous volons et comandons audit Huedon que, se de nos defailloit, que il rendit et baillast le chastel de Mommaour à ladite Lore ou à son certain comandemant, se ensi estoit que lidiz Huedes fust adonc chastelains doudit chastel. En tesmoignage de ceste chose, nous avons mis nostre seel pendant en ces presantes lattres. Ce fut fait l’am de l’incarnation Nostre Signour qui corroit par mil CC sexante et trois, le vanredi après la feste saint Jeham decollace.